《梅花百咏 其九十七 致知格物》
明代·李江

五行性质本完全，五事由来貌始先。一旦栽培根得地，百年英锐色参天。

披襟弄月乘风舞，逐步看花与斗旋。方法分明有纲领，许多条目自昭然。

作者简介：李江，字朝宗，号亦山。开平人。明孝宗弘治五年（一四九二）举人。任广西梧州推官，以文章忤当道，罢归。有《亦山先生遗稿》四卷。清道光《肇庆府志》卷一八、民国《开平县志》卷三二有传。李江诗，以李文约藏清道光十五年刊本《亦山先生遗稿》为底本。